
REPUBLIKA HRVATSKA
TRGOVAČKI SUD U SPLITU
Split, Sukoišanska br. 6

U   I M E   R E P U B L I K E    H R V A T S K E

R J E Š E N J E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za otvaranje stečajnog postupka nad dužnikom BRODOSPLIT – TVORNICA DIZEL MOTORA d.o.o. Split, Put Supavla 21, OIB: 08724311192, dana 14. lipnja 2018. 


r i j e š i o   j e                                               

I. Odbacuje se prijedlog predlagatelja Financijske agencije, Regionalni centar Split za otvaranje stečajnog postupka nad dužnikom BRODOSPLIT – TVORNICA DIZEL MOTORA d.o.o. Split, Put Supavla 21, OIB: 08724311192.

II. Nalaže se Financijskoj agenciji da oslobodi novčana sredstva koja su zaplijenjena sa računa dužnika na ime predujma za namirenje troškova stečajnog postupka.


Obrazloženje

Financijska agencija, Regionalni centar Split (u daljnjem tekstu FINA) podnijela je ovom sudu 6. lipnja 2018. prijedlog za otvaranje stečajnog postupka nad dužnikom BRODOSPLIT – TVORNICA DIZEL MOTORA d.o.o. Split, a sukladno odredbama čl. 110. st. 1. Stečajnog zakona (Narodne novine 71/15 i 104/17, dalje SZ).

Nakon podnošenja prijedloga, FINA je 13. lipnja 2018. dostavila ovom sudu potvrdu o evidentiranim neizvršenim osnovama za plaćanje dužnika, kao i potvrdu o blokadi računa i novčanih sredstava dužnika, a iz kojih potvrda je razvidno da dužnik na dan 13. lipnja 2018., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 0 dana, kao i da njegove evidentirane nepodmirene obveze iznose 0,00 kn. Nadalje, u tim potvrdama je navedeno i da su računi dužnika deblokirani 04.06.2018.

Temeljem odredbe čl. 110. st. 1. SZ-a, Financijska agencija je dužna podnijeti prijedlog za otvaranje stečajnog postupka ako pravna osoba u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana.

Kako je iz naprijed navedenih potvrda FINE od 13. lipnja 2018. razvidno da u vrijeme podnošenja prijedloga FINE za otvaranje stečajnog postupka računi dužnika nisu bili blokirani te dužnik, u Očevidniku redoslijeda osnova za plaćanje, nije imao evidentirane neizvršene osnove za plaćanje, to stoga u konkretnom slučaju nisu bili ispunjeni uvjeti za podnošenje prijedloga za otvaranje stečaja iz čl. 110. st. 1. SZ-a.

Radi navedenog, podneseni prijedlog FINE u ovom predmetu je trebalo odbaciti pa je stoga sud, temeljem odredbi čl. 115. st. 1. SZ-a, odlučio kao u toč. I. izreke ovog rješenja.

Budući da je ovim rješenjem prijedlog za otvaranje stečajnog postupka odbačen, to je stoga valjalo naložiti FINI da oslobodi novčana sredstva koja su sa računa dužnika zaplijenjena na ime predujma za namirenje troškova stečajnog postupka, a to u smislu  odredbi čl. 112. st. 7. SZ-a. Radi toga je odlučeno kao u toč. II. izreke ovog rješenja.
 
U Splitu, 14. lipnja 2018.
 
S U D A C 

Paško Bačić



UPUTA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana od dostave ovog rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova.


DNA:
-  predlagatelju – Financijskoj agenciji, RC Split
-  e-Oglasna ploča suda 

